**Ministru kabineta noteikumu projekta “Kārtība, kādā uzraudzības iestādes ierobežo piekļuvi tiešsaistes saskarnei elektronisko sakaru tīklā, domēna vārda lietošanas tiesības, un piekļuvi tiešsaistes saskarnei vai saturam informācijas sabiedrības pakalpojumā” sākotnējas ietekmes novērtējums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts “Kārtība, kādā uzraudzības iestādes ierobežo piekļuvi tiešsaistes saskarnei elektronisko sakaru tīklā, domēna vārda lietošanas tiesības, un piekļuvi tiešsaistes saskarnei vai saturam informācijas sabiedrības pakalpojumā” (turpmāk – Noteikumu projekts) paredz kārtību, kādā tiek sagatavots un nosūtīts lēmums, kā arī lēmumā ietveramo pieprasījuma formu, lēmuma nosūtīšanas veidu, lēmuma izpildes un darbības termiņu, kad tiek pieņemts viens vai vairāki Patērētāju tiesību aizsardzības likuma 26.15 panta piektajā daļā noteiktie lēmumi.  Stājas spēkā nākamajā dienā pēc izsludināšanas. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Noteikumu projekts izstrādāts pamatojoties uz Patērētāju tiesību aizsardzības likuma (turpmāk – PTAL) 26.15 panta desmitajā daļā paredzēto deleģējumu Ministru kabinetam. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | **Vispārīgie jautājumi**  Atbilstoši deleģējumam PTAL 26.15 panta desmitajā daļā, **Noteikumu projekts paredz** kārtību, kādā tiek sagatavots un nosūtīts lēmums (administratīvais akts), kā arī lēmumā ietveramo pieprasījuma formu, lēmuma nosūtīšanas veidu, lēmuma izpildes un darbības termiņu gadījumos, kad Patērētāju tiesību aizsardzības centrs vai Veselības inspekcija (turpmāk – uzraudzības iestādes) pieņem šādu lēmumu:   * Lēmums par piekļuves ierobežošanu tiešsaistes saskarnei elektronisko sakaru tīklā (PTAL 26.15 panta piektās daļas 1. un 2.punkts). * Lēmums par domēna vārda lietošanas tiesību ierobežošanu (PTAL 26.15 panta piektās daļas 3., 4. un 5.punkts). * Lēmums par piekļuves ierobežošanu tiešsaistes saskarnei vai satura informācijas sabiedrības pakalpojumā (PTAL 26.15 panta piektās daļas 6. un 7.punkts).   N**oteikumu projektam ir šādi mērķi**:   * noteikt privātpersonām un uzraudzības iestādēm skaidru, saprotamu un vienotu kārtību, kas tiek piemērota gadījumos, kad tiek pieņemts uzraudzības iestādes lēmums ar kuru novērš vai aizliedz pārkāpumu tiešsaistē; * novērst regulējuma sadrumstalotību, kas rodas gadījumos, kad tiek noteikta atšķirīga iestāžu lēmumu izpildes kārtība (piemēram, nosakot to iestāžu iekšējos normatīvajos aktos), un kas rada tiesisko neskaidrību un papildu administratīvo slogu privātpersonām; * nodrošināt personu, kuru intereses lēmums skar vai varētu skart, tiesību aizsardzību, proti, nodrošināt personu tiesības tikt informētām par lēmumu un attiecīgi nodrošināt iespējas savlaicīgi pārsūdzēt lēmumu; * paredzot ierobežotu lēmuma darbības termiņu, nodrošināt privātpersonām administratīvā sloga un izmaksu mazināšanu; * paredzot ierobežotu lēmuma darbības termiņu, novērst nesamērīgu interneta resursu ierobežošanu sabiedrībai, tehnoloģisko inovāciju bremzēšanu un potenciālo kaitējumu tautsaimniecībai. E-komercijai un dažādām tiešsaistes informācijas un komunikācijas tehnoloģijām (turpmāk – IKT), piemēram, domēna vārda sistēmai, ir būtiska nozīme un loma digitālajā ekonomikā. Turklāt dažādu tiešsaistes IKT pieejamība kalpo par pamatu citām tehnoloģiskajām inovācijām.   Mūsdienu IKT ļauj pārkāpējiem efektīvi slēpt savu identitāti, kā arī veikt pārkāpumu tiešsaistes vidē pret Latvijas patērētājiem (piemēram, īstenot vērstu negodīgu komercpraksi) atrodoties citā valstī. Šādos gadījumos bieži vien uzraudzības iestādei nav faktisku iespēju identificēt pārkāpēju, tā atrašanās vietu (tā var būt jebkura lokācija pasaulē) vai sazināties ar to. Turklāt pat tajos gadījumos, kad ir zināma pārkāpēja kontaktinformācija, pārkāpēji bieži vien nereaģē uz iestādes centieniem sazināties vai bloķē saziņu ar iestādi.  Lai efektīvi novērstu pārkāpumus tiešsaistē, uzraudzības iestādei ir jāpieņem lēmums ar kuru tiesiskie pienākumi tiek uzlikti nevis personām, kas veic pārkāpumu, bet personām (parasti privātpersonām), kuru fiziskajā vai digitālajā infrastruktūrā tiek veikti pārkāpumi, vai kuru digitālie resursi tiek izmantoti, lai veiktu pārkāpumus, bet kuras pašas par sevi neveic un nav atbildīgas par šo pārkāpumu. Līdz ar to ir nepieciešams nodrošināt šo personu tiesību papildu aizsardzību, kā arī mazināt tām administratīvo slogu.  PTAL 26.15 panta piektā daļa paredz, ka Patērētāju tiesību aizsardzības centrs vai Veselības inspekcija gadījumos, kad pārkāpuma izdarīšanā ir izmantota tiešsaistes saskarne var adresēt lēmumu šādām personām:   * *Elektronisko sakaru komersants* – komersants, kuram ir tiesības nodrošināt elektronisko sakaru tīklu un sniegt elektronisko sakaru pakalpojumu, piemēram, interneta piekļuves pakalpojuma sniedzējs. * *Augstākā līmeņa domēna reģistra uzturētājs* – persona, kas nodrošina augstākā līmeņa domēna darbību. Piemēram, augstākā līmeņa domēna “.lv” reģistra uzturētājs ir Latvijas Universitātes Matemātikas un informātikas institūta Tīkla risinājumu daļa (turpmāk – NIC). * *Domēna vārda reģistratūra* – persona, kas noslēgusi līgumu ar augstākā līmeņa domēna reģistra uzturētāju un kas sniedz domēna vārdu reģistrācijas starpniecības pakalpojumus, reģistrējot domēna vārdus kā pilnvarotā persona savu klientu (domēna vārda lietotāju) vārdā. * *Informācijas sabiedrības pakalpojuma sniedzējs* – distances pakalpojuma sniedzējs, kas sniedz pakalpojumus, izmantojot elektroniskus līdzekļus. Piemēram, preču un pakalpojumu elektronisku tirdzniecību, komerciālo paziņojumu sūtīšanu, iespēju piedāvāšanu informācijas meklēšanai, piekļuvei pie tās un informācijas ieguvei, pakalpojumus, kas nodrošina informācijas pārraidi elektronisko sakaru tīklā vai piekļuvi elektronisko sakaru tīklam, informācijas glabāšanu, kā arī tiešsaistes starpniecības platformu pakalpojumus.   Papildus tam, PTAL 26.15 pants paredz, ka lēmumus ar kuriem ierobežo tiešsaistes saskarnes elektronisko sakaru tīklā, domēna vārda lietošanas tiesības un tiešsaistes saskarnes un saturu informācijas sabiedrības pakalpojumā uzraudzības iestādes ir tiesīgas pieņemt tikai tad, ja nav pieejami citi efektīvi līdzekļi, ar kuriem panākt, ka pārkāpums tiešsaistē tiek izbeigts vai aizliegts. Turklāt ir noteikts, ka lēmuma adresāts nav atbildīgs par zaudējumiem, kas trešām personām radīti lēmuma izpildes dēļ. Savukārt PTAL 26.18 pants paredz, ka Patērētāju tiesību aizsardzības centra vai Veselības inspekcijas lēmumu persona, kuras tiesības vai tiesiskās intereses tiek ierobežotas, (ne tikai lēmuma adresāts vai pārkāpējs, bet arī citi galalietotāji) var pārsūdzēt Administratīvajā rajona tiesā normatīvajos aktos noteiktajā kārtībā (lēmuma pārsūdzēšana neaptur tā darbību).  **Lēmums par piekļuves ierobežošanu tiešsaistes saskarnei elektronisko sakaru tīklā**  Atbilstoši noteikumu projektam ar lēmumu par piekļuves ierobežošanu tiešsaistes saskarnei elektronisko sakaru tīklā paredz piekļuves liegšanu (bloķēšanu) tiešsaistes saskarnei elektronisko sakaru tīklā Latvijas teritorijā, kā arī, ja iestāde to lēmumā ir norādījusi, piekļuves pieprasījumu pārvirzīšanu (pāradresēšanu) uz šīs iestādes norādīto tīmekļvietni.  Noteikumu projekts paredz, ka lēmumu par piekļuves ierobežošanu tiešsaistes saskarnei elektronisko sakaru tīklā nosūta elektroniskā veidā un tā adresāts ir elektronisko sakaru komersants. Iestāde var adresēt šādu lēmumu vairākiem vai visiem Latvijā reģistrētiem elektronisko sakaru komersantiem. Visu Latvijā reģistrēto elektronisko sakaru komersantu saraksts ir publiski pieejams Sabiedrisko pakalpojumu regulēšanas komisijas datubāzē. Ja ir zināma tiešsaistes saskarnes valdītāja, proti, īpašnieka, uzturētāja vai citas personas, kas pārstāv tiešsaistes saskarni vai ir atbildīga par tās saturu un izmantošanu saziņai ar patērētājiem, elektroniskā pasta adrese, lēmumu informācijai nosūta uz šo elektroniskā pasta adresi, lai iespēju robežās nodrošinātu šai personai savlaicīgu, tās tiesībām un interesēm atbilstošu informācijas paziņošanu.  Noteikumu projekts nosaka lēmumā norādāmo informāciju:   * Tiešsaistes saskarni pret kuru vērsts piekļuves liegšanas (bloķēšanas) lēmums identificējošās pazīmes, piemēram, tīmekļvietnes vienoto resursu vietrādi (URL), interneta protokola (IP) adresi vai domēna vārdu. To norāda, lai elektronisko sakaru komersantam būtu nepārprotami saprotams, uz kuru konkrēti identificējamu tiešsaistes saskarni lēmumā noteiktais pienākums ir attiecināms.   Informāciju par piekļuvi iestādes tīmekļvietnei vai citam tiešsaistes līdzeklim, uz kuru jāpārvirza (jāpāradresē) piekļuves pieprasījumi, piemēram, tīmekļvietnes vienoto resursu vietrādi (URL). To norāda, lai elektronisko sakaru komersantam būtu nepārprotami saprotams, uz kuru konkrēto tiešsaistes vietni vai tās daļu ir jāpārvirza galalietotājs gadījumos, kad tas cenšas piekļūt bloķētajai tiešsaistes saskarnei. Iestādei, kas izdeva lēmumu, ir jānodrošina tās norādītās tīmekļvietnes vai cita tiešsaistes līdzekļa darbību un pieejamību.   * Datumu ar kuru lēmums ir izpildāms. To norāda, lai elektronisko sakaru komersantam būtu nepārprotami zināms termiņš, kura ietvaros tas var iepazīties ar lēmumu un tajā norādītajiem tiesiskajiem pienākumiem, kā arī izpildīt tos. Atbilstoši noteikumu projektam tiek noteikts trīs dienu termiņš lēmumā noteikto tiesisko pienākumu izpildei no lēmuma paziņošanas dienas, ņemot vērā, ka lēmums ir vērsts uz ātru pārkāpumu novēršanu, lai nepieļautu, ka minētais pārkāpums nodara papildus kaitējumu plašākai sabiedrībai; * Datumu līdz kuram lēmums ir spēkā. To norāda, ņemot vērā, ka minēto lēmumu tiesisko pienākumu darbības laiks vienmēr ir ierobežots, lai nepamatoti un nesamērīgi netiktu patērēti lēmuma adresāta administratīvie un sabiedrībai pieejamie interneta resursi. Piebilstams, ka elektronisko sakaru komersantam netiek liegtas tiesības informēt iestādi par nepieciešamību pārskatīt lēmumu, ja tā rīcībā ir informācija, ka konkrētā tiešsaistes saskarne vairs nedarbojās vai neeksistē.   Noteikumu projekts paredz, ka lēmums par piekļuves ierobežošanu tiešsaistes saskarnei elektronisko sakaru tīklā darbojas līdz iestādes norādītajam datumam, bet ne ilgāk par diviem gadiem, vai brīdim, kad iestāde izdod citu lēmumu ar ko maina iepriekšējā lēmuma tiesiskos pienākumus. Tas ir nepieciešams, lai nepamatoti netiktu patērēti elektronisko sakaru komersanta resursi gadījumos, kad bloķētā tīmekļvietne vairs neeksistē, netiek vai nevar tikt izmantota pārkāpumu izdarīšanai, un bloķēšanas uzturēšana rada izmaksas elektronisko sakaru komersantam. Turklāt tādu tiešsaistes saskarnes identificējošo pazīmju kā domēna vārds lietošanas tiesības var brīvi nodot, pārdot un iegādāties un piesaistīt citai tīmekļvietnei. Līdz ar to ir būtiski iespējami izvairīties no situācijas, ka tiek bloķēta cita tīmekļvietne, kurā nenotiek pārkāpums, bet kurai tika piesaistīts bloķētās tīmekļvietnes domēna vārds.  Saņemot iestādes lēmumu par piekļuves ierobežošanu tiešsaistes saskarnei elektronisko sakaru tīklā, elektronisko sakaru komersants ar visiem pieejamajiem tehnoloģiskajiem līdzekļiem noteiktajā termiņā nodrošina, ka Latvijas teritorijā galalietotājs, nevar piekļūt šai tiešsaistes saskarnei, un, ja iestāde to ir norādījusi, tiek pārvirzīts (pāradresēts) uz iestādes norādīto galalietotāju pārvirzīšanai speciāli paredzēto tiešsaistes līdzekli.  **Lēmums par domēna vārda lietošanas tiesību ierobežošanu**  Atbilstoši noteikumu projektam ar lēmumu par domēna vārda lietošanas tiesību ierobežošanu paredz domēna vārda tehniskās informācijas atslēgšanu, aizliegumu mainīt domēna vārda lietotāju vai domēna vārda lietošanas tiesību nodošanu iestādei, kas izdod šo lēmumu.  Lēmumu par domēna vārda lietošanas tiesību ierobežošanu nosūta elektroniskā veidā un tā adresāts ir augstākā līmeņa domēna reģistra uzturētājs vai domēna vārda reģistratūra. Papildus tam, lēmumu informācijai nosūta domēna vārda lietotājam uz kontaktinformācijā norādīto saziņas līdzekli, kas ir iestādes rīcībā, vai ko domēna lietotājs ir sniedzis, slēdzot līgumu ar augstākā līmeņa domēna reģistra uzturētāju vai domēna vārda reģistratūru par domēna vārda lietošanas tiesību reģistrēšanu.  Noteikumu projekts nosaka lēmumā norādāmo informāciju:   * Domēna vārdu pret kuru ir vērsts domēna vārda lietošanas tiesību ierobežošanas lēmums. To norāda, lai augstākā līmeņa domēna reģistra uzturētājam vai domēna vārda reģistratūrai būtu nepārprotami saprotams attiecība pret kuru domēna vārdu ir jāizpilda lēmumā noteiktie tiesiskie pienākumi; * Datumu ar kuru lēmums ir izpildāms. To norāda, lai lēmuma adresātam būtu nepārprotami zināms termiņš, kura ietvaros tas var iepazīties ar lēmumu un tajā norādītajiem tiesiskajiem pienākumiem, kā arī izpildīt tos. Atbilstoši Noteikumu projektam lēmumam par domēna vārda lietošanas tiesību ierobežošanu tiek noteikts trīs dienu lēmuma izpildes termiņš no lēmuma paziņošanas dienas, ņemot vērā, ka lēmums ir vērsts uz ātru pārkāpumu novēršanu, lai nepieļautu, ka minētais pārkāpums nodara papildus kaitējumu plašākai sabiedrībai. * Datumu līdz kuram lēmums ir spēkā. To norāda, ņemot vērā, ka minēto lēmumu tiesisko pienākumu darbības laiks vienmēr ir ierobežots, lai nepamatoti un nesamērīgi netiktu patērēti lēmuma adresāta administratīvie un sabiedrībai pieejamie interneta resursi.   Papildus minētajam lēmums par domēna vārda lietošanas tiesību ierobežošanu, kas paredz domēna vārda lietošanas tiesību nodošanu iestādei, kas izdod šo lēmumu, paredz arī šādu papildus informāciju:   * Domēna vārda jaunā lietotāja (iestādes) personas tipu, nosaukumu, e-pastu, tālruni, adresi, pasta indeksu un reģistrācijas numuru. To norāda, lai iestāde varētu noslēgt līgumu ar augstākā līmeņa domēna reģistra uzturētāju vai domēna vārda reģistratūru par domēna vārda reģistrēšanu. Noteikumu projekts paredz, ka iestāde norāda tikai informāciju, kas ir nepieciešama līguma slēgšanai, nevis informāciju par domēna vārda jaunā lietotāja (iestādes) tehnisko kontaktpersonu vai serveri, kas ir nepieciešama, ja domēna vārds tiek piesaistīts reālai tīmekļvietnei.   Noteikumu projekts paredz, ka lēmums par domēna vārda lietošanas tiesību ierobežošanu darbojas līdz iestādes norādītajam datumam, bet ne ilgāk par diviem gadiem, vai brīdim, kad iestāde izdod citu lēmumu ar ko maina iepriekšējā lēmuma tiesiskos pienākumus. Tas ir nepieciešams, lai domēna vārdi netiktu nesamērīgi izslēgti no domēna vārdu tirgus, proti, netiktu liegta personu iespēja iegādāties un izmantot konkrēto domēna vārdu, kā arī netiktu nesamērīgi skartas augstākā līmeņa domēna reģistra uzturētāju un domēna vārdu reģistratūru intereses.  Saņemot iestādes lēmumu par domēna vārda lietošanas tiesību ierobežošanu, kas paredz domēna vārda tehniskās informācijas atslēgšanu, augstākā līmeņa domēna reģistra uzturētājs noteiktajā termiņā nobloķē domēna vārda tehnisko informāciju augstākā līmeņa domēnā reģistrēto domēna vārdu datubāzē (turpmāk – Reģistrā), saglabājot domēna vārda lietotāju kā personu, uz kuras vārda reģistrēts domēna vārds. Pēc domēna vārda tehniskās informācijas atslēgšanas domēna vārdam piesaistītie pakalpojumi (elektroniskais pasts, interneta vietne u.c.) nedarbojas.  Saņemot iestādes lēmumu par domēna vārda lietošanas tiesību ierobežošanu, kas paredz aizliegumu mainīt domēna vārda lietotāju, augstākā līmeņa domēna vārda reģistra uzturētājs nekavējoties Reģistrā ieraksta aizliegumu mainīt domēna vārda lietotāju un, saņemot domēna vārda lietotāja iesniegumu par domēna vārda lietošanas tiesību nodošanu, atsaka šīs darbības izpildi.  Saņemot iestādes lēmumu par domēna vārda lietošanas tiesību ierobežošanu, kas paredz domēna vārda lietošanas tiesību nodošanu iestādei, augstākā līmeņa domēna reģistra uzturētājs noteiktajā termiņā reģistrē domēna vārdu iestādei, kas izdeva šo lēmumu, un izsūta reģistrācijas paziņojumu, kā arī priekšapmaksas rēķinu par domēna vārda reģistrāciju un lietošanas tiesībām uz lēmumā norādīto periodu.  Ja lēmuma par domēna vārda lietošanas tiesību ierobežošanu adresāts ir domēna vārda reģistratūra, tad tā izpilda lēmumā noteiktos tiesiskos pienākumus noteiktajā termiņā atbilstoši savai iekšējai kārtībai un noslēgtajam līgumam ar attiecīgo augstākā līmeņa domēna reģistra uzturētāju.  **Lēmums par piekļuves ierobežošanu tiešsaistes saskarnei vai saturam informācijas sabiedrības pakalpojumā**  Atbilstoši noteikumu projektam ar lēmumu par piekļuves ierobežošanu tiešsaistes saskarnei vai saturam informācijas sabiedrības pakalpojumā paredz iestādes norādītās izpildāmās darbības ar kurām nodrošina piekļuves ierobežošanu tiešsaistes saskarnei vai konkrētam saturam informācijas sabiedrības pakalpojumā (piemēram, tīmekļvietnes, tās daļas vai konkrēta tīmekļvietnes satura atslēgšanu, izslēgšanu, bloķēšanu vai dzēšanu).  Lēmuma par piekļuves ierobežošanu tiešsaistes saskarnei vai saturam informācijas sabiedrības pakalpojumā nosūta elektroniski un tā adresāts ir informācijas sabiedrības pakalpojumu sniedzējs, kura pakalpojumā ir ievietota tiešsaistes saskarne vai saturs, kuru ir paredzēts ierobežot. Gadījumā, ja tiešsaistes saskarnes valdītājs vai satura veidotājs vai publicētājs informācijas sabiedrības pakalpojumā ir trešā persona, un ja iestādes rīcībā ir tā kontaktinformācija, lēmumu nosūta informācijai arī tiešsaistes saskarnes valdītājam vai satura veidotājam vai publicētājam .  Noteikumu projekts nosaka lēmumā norādāmo informāciju:   * Informāciju, kas raksturo piekļuvi tiešsaistes saskarnei vai saturam pret kuru ir vērsts šis lēmums, piemēram, tīmekļvietnes vienotais resursu vietrādis (URL) vai cita veida informācija, kas norāda uz precīzu tiešsaistes saskarnes vai satura lokāciju. To norāda, lai informācijas sabiedrības pakalpojumu sniedzējam būtu nepārprotami saprotama konkrētās tiešsaistes saskarnes vai satura atrašanās vieta tā pakalpojumā. * Informāciju, kas ļauj identificēt attiecīgo tiešsaistes saskarni vai saturu informācijas sabiedrības pakalpojumā. To norāda, lai informācijas sabiedrības pakalpojumu sniedzējam būtu nepārprotami saprotams pret kuru tiešsaistes saskarni vai saturu konkrētajā atrašanās vietā informācijas sabiedrības pakalpojumā ir vērsts lēmums. * Tiesiskā pienākuma teritoriālo darbību. To norāda, lai mazinātu lēmumu nesamērīgo ietekmi tiešsaistē ārpus Latvijas teritorijas. Piemēram, norādot, ka tiešsaistes saskarnes darbība ir ierobežojama attiecībā uz pieprasījumiem, kurus informācijas sabiedrības pakalpojumu sniedzējs saņem no Latvijas elektronisko sakaru tīkla lietotājiem. Noteiktas darbības ar tiešsaistes saskarni vai saturs var būt normatīvo aktu pārkāpums Latvijā vai Eiropas Savienībā, bet ne trešajā valstī, un attiecīgi nav pamata ierobežot piekļuvi tam trešajās valstīs. Līdz ar to informācijas sabiedrības pakalpojuma sniedzējam nav pienākuma ierobežot piekļuvi tiešsaistes saskarnei vai saturam ārpus lēmumā norādītās tiesiskā pienākuma teritoriālās darbības zonas. Ja informācijas sabiedrības pakalpojuma sniedzējs tehniski nevar nodrošināt atšķirīga satura pārraidi dažādu valstu interneta protokola adresēm vai elektronisko sakaru tīkla lietotājiem, tad tam jebkurā gadījumā jāizpilda iestādes lēmums par piekļuves ierobežošanu tiešsaistes saskarnei vai saturam informācijas sabiedrības pakalpojumā. * Datumu ar kuru lēmums ir izpildāms. To norāda, lai lēmuma adresātam būtu nepārprotami zināms termiņš, kura ietvaros tas var iepazīties ar lēmumu un tajā norādītajiem tiesiskajiem pienākumiem, kā arī izpildīt tos. Atbilstoši Noteikumu projektam lēmumam par piekļuves ierobežošanu tiešsaistes saskarnei vai saturam informācijas sabiedrības pakalpojumā ir trīs dienu izpildes termiņš no lēmuma paziņošanas dienas, ņemot vērā, ka lēmums ir vērsts uz ātru pārkāpumu novēršanu, lai nepieļautu, ka minētais pārkāpums nodara papildus kaitējumu plašākai sabiedrībai.   Noteikumu projekts neparedz tiesisko pienākumu izpildes izbeigšanas termiņu lēmumam par piekļuves ierobežošanu tiešsaistes saskarnei vai saturam informācijas sabiedrības. Tas ir tādēļ, ka šie lēmumi neparedz informācijas sabiedrības pakalpojuma sniedzējam pienākumu saglabāt ierobežoto tiešsaistes saskarni vai saturu savā serverī. Ja informācijas sabiedrības pakalpojuma sniedzējs var ierobežot piekļuvi tiešsaistes saskarnei vai saturam savā pakalpojumā tikai to pilnībā dzēšot, tad lēmuma izpildes sekas būs neatgriezeniskas un dzēstās informācijas vienības vairs nevarēs atjaunot. Attiecīgi lēmumā noteikto tiesisko pienākumu darbību var izbeigt tikai gadījumos, ja informācijas sabiedrības pakalpojuma sniedzējs ir saglabājis ierobežoto tiešsaistes saskarni vai saturu.  Saņemot iestādes lēmumu par piekļuves ierobežošanu tiešsaistes saskarnei vai saturam informācijas sabiedrības pakalpojumā informācijas sabiedrības pakalpojuma sniedzējs noteiktajā termiņā izpilda iestādes noteiktos tiesiskos pienākumus, proti, izslēdz, atslēdz, bloķē, dzēš vai citādi padara neredzamu un nepieejamu konkrēto tiešsaistes saskarni vai saturu savā pakalpojumā. Saturs informācijas sabiedrības pakalpojumā nozīmē jebkuru tiešsaistes informācijas vienību, tostarp, komentāru, attēlu, reklāmu, interaktīvo saiti, audio, video, dokumentu, sociālo tīklu profilu, funkcionalitātes līdzekli, tīmekļa vietnes sadaļu u.c. neatkarīgi no tā atrašanās vietas.  Atbilstoši Informācijas sabiedrības pakalpojumu likuma 10.panta piektajai daļai starpnieka pakalpojuma sniedzējs, kas veic pakalpojuma saņēmēja informācijas uzglabāšanu, nav atbildīgs par uzglabāto informāciju, ja uzglabāšana veikta pēc pakalpojuma saņēmēja pieprasījuma un ja starpnieka pakalpojuma sniedzējam nav faktisku ziņu par pakalpojuma saņēmēja nelegālu darbību vai informāciju. Attiecīgi uzskatāms, ka līdz ar lēmuma saņemšanu informācijas sabiedrības pakalpojuma sniedzējam parādās faktiskas zināšanas par pārkāpumu, ko informācijas sabiedrības pakalpojumā ir veikusi trešā persona, un minētais atbrīvojums no atbildības nevar kalpot par attaisnojumu lēmuma neizpildei vai citādai bezdarbībai.  **Tiesības paziņot lēmumu publiski**  Noteikumu projekts paredz, ka Administratīvā procesa likuma 70.panta un Paziņošanas likuma prasība 3.panta prasība par dokumentu paziņošanu tiek izpildīta, paziņojot lēmumu adresātam elektroniskā veidā, proti, izmantojot elektroniskos sakarus.  Papildus tam noteikumu projektā paredzēts, ka iestādei, kas pieņēma lēmumu, ir tiesības publiskot šo lēmumu pēc tā paziņošanas adresātam, ņemot vērā, ka var pastāvēt objektīvi faktori lēmuma publiskai paziņošanai. Pašreizējās tehnoloģiskās vides apstākļos iestādei būtu atbilstoši publicēt lēmumu savā tīmekļvietnē, atbilstoši iestādes izvēlētam publicēšanas veidam (piemēram, preses relīze, datubāze u.c.). Tas neierobežo iestādes tiesības publiski izplatīt informāciju par šo lēmumu citos formātos (piemēram, sociālajos tīklos). Iestāde katrā konkrētā gadījumā izvērtē lēmuma publicēšanas nepieciešamību un var ņemt vērā, tostarp, šādus faktorus:   * lēmums skar plašas sabiedrības intereses, piemēram, ja tiek ierobežota tiešsaistes saskarne ar lielu pastāvīgo lietotāju vai apmeklētāju skaitu; * lēmuma publicēšana nodrošinās citu uzraudzības iestāžu efektīvāku darbību un resursu taupīšanu, piemēram, ja iestāde rīkojas citas iestādes uzdevumā vai gadījumos, kad vairākas iestādes veic izmeklēšanu par konkrētu tiešsaistes saskarni; * iestādei ir pamats uzskatīt, ka lēmuma publicēšana var efektīvāk nodrošināt to, ka persona pret kuras tiešsaistes saskarni vai ievietoto saturu ir vērsts lēmums, tiek informēta par šo lēmumu. |
| 3. | Projekta izstrādē iesaistītās institūcijas un publiskas personas kapitālsabiedrības | Ekonomikas ministrija, Veselības ministrija, Patērētāju tiesību aizsardzības centrs, Veselības inspekcija |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Elektronisko sakaru komersanti, augstākā līmeņa domēna reģistru uzturētāji, domēna vārda reģistratūras, informācijas sabiedrības pakalpojuma sniedzēji, galalietotāji un visas personas, kas izmanto internetu. |
| 2. | Tiesiskā regulējuma ietekme uz tautsaimniecību un administratīvo slogu | Patērētāju tiesību aizsardzības centra un Veselības inspekcijas tiesības ļaus efektīvi novērst un izbeigt pārkāpumus, kas skar patērētāju kolektīvās intereses (piemēram, negodīgas komercprakses aizlieguma pārkāpumus), un veicinās patērētāju tiesību aizsardzības kvalitāti tiešsaistē. Augsts patērētāju tiesību aizsardzības līmenis kalpo plašas sabiedrības ekonomiskajām interesēm, tas veicinās patērētāju uzticību digitālajam tirgum un e-komercijas attīstību. Attiecīgi paredzams, ka kopumā uzraudzības iestādēm piešķirtās tiesības un Noteikumu projekts pozitīvi ietekmēs tautsaimniecības attīstību.  Norādāms, ka Patērētāju tiesību aizsardzības centra un Veselības inspekcijas tiesību izmantošana, kas ir noteikta Patērētāju tiesību aizsardzības likumā, radīs administratīvo slogu elektronisko sakaru komersantiem, augstākā līmeņa domēna reģistru uzturētājiem, domēna vārda reģistratūrām un informācijas sabiedrības pakalpojuma sniedzējiem.  Noteikumu projekta viens no mērķiem ir samazināt administratīvās izmaksas minētajām mērķgrupām, kas tiek panākts šādos veidos:   * nosakot vienotu kārtību un mazinot regulējuma sadrumstalotību tiek panākts, ka elektronisko sakaru komersantiem, NIC un domēna vārda reģistratūrām nebūs jāievieš vairākas atšķirīgas iekšējās procedūras; * paredzot ierobežotu lēmuma darbības termiņu tiek mazinātas administratīvās izmaksas gadījumā, ja tiešsaistes saskarnes ierobežošanas (bloķēšanas) uzturēšana elektronisko sakaru komersantam rada papildus administratīvo slogu; * paredzot ierobežotu lēmuma darbības termiņu tiek atvieglota atslēgto domēna vārdu nonākšana domēna vārdu tirgū, kas nodrošina augstākā līmeņa domēna reģistra uzturētāju un domēna vārda reģistratūru peļņu; * lēmums par domēna vārda lietošanas tiesību ierobežošanu, ar kuru reģistrē domēna vārda lietošanas tiesības iestādei, kas izdod šo lēmumu, augstākā līmeņa domēna reģistra uzturētājam vai domēna vārda reģistratūrām tiek kompensēta domēna vārda izņemšana no domēna vārdu tirgus. |
| 3. | Administratīvo izmaksu monetārs novērtējums | Pēc Patērētāju tiesību aizsardzības centra sniegtās informācijas, Patērētāju tiesību aizsardzības centrs varētu pieņemt līdz 100 šādiem lēmumiem gadā. Pēc Veselības inspekcijas sniegtās informācijas, Veselības inspekcija varētu pieņemt līdz 10 šādiem lēmumiem gadā. Kopā līdz 110 šādiem lēmumiem.  Uz 2021.gada 1.jūliju Latvijā ir reģistrēti 152 elektronisko sakaru komersanti, kas sniedz interneta piekļuves pakalpojumu. Izmaksas dažādiem komersantiem ir atšķirīgas, tādēļ administratīvo izmaksu monetārs novērtējums ir aptuvens. Pēc SIA “Bite Latvija” un SIA “Latnet” sniegtās informācijas, vienas tiešsaistes saskarnes ierobežošana un administrēšana vienam komersantam izmaksā no 5 līdz 25 EUR. Attiecīgi vienam elektronisko sakaru komersantam radītās maksimālās administratīvās izmaksas varētu variēt no 550 līdz 2750 EUR gadā. Noteikumu projekts neparedz šo izmaksu kompensāciju.  Aprēķins:  5 EUR x 110 = 550 EUR  25 EUR x 110 = 2750 EUR  Viena domēna vārda lietošanas tiesību ierobežošanas izmaksas ir atkarīgas no ierobežošanas termiņa, savukārt lēmuma izpildes izmaksas, pēc NIC sniegtās informācijas, nav aprēķināmas. Atbilstoši NIC cenrādim tradicionālā domēna vārda cena ir 10,00 EUR, bez PVN, par 1 gadu, savukārt latviskā domēna vārda cena ir 7 EUR, bez PVN, par 1 gadu. Domēna vārda lietošanas tiesību apmaksas minimālais periods ir 1 gads. Ja pieņem, ka ar 110 lēmumiem, no domēnu vārdu tirgus tiek izņemti 110 domēna vārdi, tad maksimālie peļņas zaudējumi NIC variē no 770 līdz 1100 EUR gadā atkarībā no tā, vai tiek ierobežotas tradicionālo vai latvisko domēna vārdu lietošanas tiesības. Noteikumu projektā nav paredzēts kompensēt izmaksas par lēmumiem ar ko ierobežo domēna vārda lietošanas tiesības, kas paredz domēna vārda tehniskās informācijas atslēgšanu. Noteikumu projekts neparedz šo izmaksu kompensāciju, izņemot gadījumus, ja domēna vārda lietošanas tiesības tiek reģistrētas uzraudzības iestādei.  Aprēķins:  7 EUR x 110 = 770 EUR  10 EUR x 110 = 1100 EUR  NIC ir slēgts līgums ar 63 domēna vārda reģistratūrām. NIC piešķir 35% atlaidi domēna vārdiem, ja nopirkto domēna vārdu skaits pārsniedz 50. Piebilstams, ka peļņa, ko gūst domēna vārda reģistratūras, ir atkarīga no cenas par kādu tiek pārdoti domēna vārda lietošanas tiesības. Ja pieņem, ka ar 110 lēmumiem, no domēnu vārdu tirgus tiek izņemti 110 domēna vārdi un cena par kādu domēna vārdu reģistratūras pārdot domēna vārdu ir identiska NIC noteiktajai cenai, tad maksimālie peļņas zaudējumi domēna vārdu reģistratūrām (visai nozarei) variē no 269,5 EUR līdz 385 EUR gadā (aprēķins veikts bez PVN). Līdz ar to vidējie peļņas zaudējumi vienai reģistratūrai varētu variēt no 4,27 EUR līdz 6,11 EUR gadā. Noteikumu projektā nav paredzēts kompensēt izmaksas par lēmumiem ar ko ierobežo domēna vārda lietošanas tiesības, kas paredz domēna vārda tehniskās informācijas atslēgšanu. Noteikumu projekts neparedz šo izmaksu kompensāciju, izņemot gadījumus, ja domēna vārda lietošanas tiesības tiek reģistrētas uzraudzības iestādei.  Aprēķins:  770 EUR – 65 % = 269,5 EUR  1100 EUR – 65% = 385 EUR  269,5 EUR / 63 = 4,27 EUR  385 EUR / 63 = 6,11 EUR  Administratīvās izmaksas informācijas sabiedrības pakalpojumu sniedzējiem aprēķināt nav iespējams, ņemot vērā, ka var atšķirties šo pakalpojumu sniedzēju kapacitāte, izmantotās tehnoloģijas un sniegtie pakalpojumi, bet kopumā paredzams, ka izmaksas nebūs būtiskas. Noteikumu projektā nav paredzēts kompensēt šīs izmaksas.  Administratīvās izmaksas uzraudzības iestādēm var rasties tajos gadījumos, ja tiek pieņemts lēmums par domēna vārda lietošanas tiesību ierobežošanu, kas paredz domēna vārda lietošanas tiesību nodošanu iestādei, kas izdod šo lēmumu. |
| 4. | Atbilstības izmaksu monetārs novērtējums | Atbilstības izmaksas uzraudzības iestādēm radīs galalietotāju pāradresācijai paredzētās tīmekļvietnes sadaļas vai cita tiešsaistes līdzekļa ieviešana. Papildus administratīvās izmaksas uzraudzības iestādēm var rasties ieviešot jaunus tehnoloģiskus risinājumus (programmatūru), kas nodrošinās efektīvāku šo lēmumu izpildes uzraudzību. Paredzams, ka atbilstības izmaksas nebūs būtiskas.  Atbilstības izmaksas privātpersonām var rasties, ja tām būs nepieciešams ieviest jaunas iekšējās procedūras šo noteikumu izpildei. Atbilstības izmaksas privātpersonām aprēķināt nav iespējams, jo tas ir atkarīgs no esošo iekšējo procedūru pielāgošanas iespējam, bet kopumā paredzams, ka atbilstības izmaksas nebūs būtiskas. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības pārstāvjiem ir nodrošināta iespēja iepazīties, izteikt viedokli un tikt uzklausītiem saskaņā ar Ministru kabineta 2009. gada 25. augusta noteikumiem Nr. 970 “Sabiedrības līdzdalības kārtība attīstības plānošanas procesā”, nodrošinot iespēju laika periodā no 2021.gada 9. jūlija līdz 2021.gada 23. jūlijam rakstiski sniegt viedokli. |
| 2. | Sabiedrības līdzdalība projekta izstrādē | Noteikumu projektam ir nodrošināta sabiedrības līdzdalība līdz 2021.gada 23. jūlijam.  Noteikumu projekts :   * 2021.gada 9.jūlijā ievietots Ekonomikas ministrijas tīmekļa vietnē <https://em.gov.lv/lv/Ministrija/sabiedribas_lidzdaliba/diskusiju_dokumenti/> sadaļā “Sabiedrības līdzdalība” – diskusiju dokumenti. * 2021.gada 9.jūlijā ievietots Ministru kabineta tīmekļa vietnē <https://www.mk.gov.lv/content/ministru-kabineta-diskusiju-dokumenti> “Sabiedrības līdzdalība” – “Ministru kabineta diskusiju dokumenti”.   2021.gada 12.jūlijā tika nosūtīta vēstule Latvijas Darba devēju konfederācijai (turpmāk - LDDK), Latvijas Tirdzniecības un rūpniecības kamerai, Latvijas Informācijas un komunikācijas tehnoloģijas asociācijai (turpmāk - LIKTA), Latvijas Interneta asociācijai (turpmāk - LIA), Latvijas atvērto tehnoloģiju asociācijai, Latvijas Universitātes Matemātikas un informātikas institūta Tīkla risinājumu daļai (NIC), lai informētu sadarbības partnerus par Noteikumu projekta izstrādi un līdzdalības iespējām. |
| 3. | Sabiedrības līdzdalības rezultāti | Ekonomikas ministrija saņēma viedokli no NIC, LIA, LIKTA un LDDK.  NIC norādīja, ka ir nepieciešams precizēt Noteikumu projekta 11.2.punktā noteiktos dati, kādi jānorāda par jauno domēna vārda lietotāju.  Ekonomikas ministrija neiebilst pret norādāmās informācijas papildināšanu, ja tiek piedāvāti priekšlikumi par to, kādi konkrēti dati ir nepieciešami.  NIC lūdza nomainīt Noteikumu projekta ietvertā lēmuma par domēna vārda lietošanas tiesību ierobežošanu, kas paredz aizliegumu mainīt domēna vārda lietotāju, izpildes termiņu uz trim darbdienām. Ekonomikas ministrija ņēma vērā šo priekšlikumu un noteica, ka lēmumu par domēna vārda lietošanas tiesību ierobežošanu (jebkura veida) izpilda trīs darbdienu laikā no tā paziņošanas dienas.  LIA lūdza paredzēt noteikumos nosacījumu, ka lēmums izpildāms piecu darba dienu laikā no tā paziņošanas dienas.  Ekonomikas ministrijas vērš uzmanību, ka Noteikumu projekts nosaka kārtību līdzekļiem, kuri ir galēji un kuru piemērošana parasti ir efektīva, tikai ja to izpilde ir pietiekoši ātra. Līdz ar to lēmumu izpildes termiņa pagarināšana būtiski apgrūtinātu patērētāju kolektīvo interešu aizsardzību tiešsaistē.  LIKTA vērš uzmanību, ka noteikumu projekta regulējuma izstrādē būtu jānošķir procedūras un pieeja situāciju risināšanai, kad saturs prettiesiski tiek izplatīts Latvijas resursos un, kad izmantojot ārvalstu resursus. Attiecībā uz saturu, kas prettiesiski tiek izplatīts, izmantojot Latvijas resursus, būtu ieteicams stiprināt sadarbību ar valsts policiju un koriģējošas darbības kopā ar policiju veikt tieši pret konkrētā prettiesiskā satura izplatītāju un/vai iesaistītā *hostinga* pakalpojumu sniedzēju attiecīgā satura dzēšanai no interneta vides, bez visu sakaru komersantu iesaistes (bez piekļuves bloķējošiem pasākumiem).  Ekonomikas ministrijas ieskatā Noteikumu projekts jau paredz efektīvu kārtību, kādā informācijas sabiedrības pakalpojumu sniedzējs, tostarp, mitināšanas pakalpojumu sniedzējs, izpilda iestādes lēmumu. Piekļuves ierobežošana informācijas sabiedrības pakalpojumā tiek veikta administratīvā procesa ietvaros, un attiecīgi nav pamata iesaistīt policijai, patērējot tās ierobežotos resursus.  LIKTA iesaka veidot noteikumu projektu, par paraugu ņemot Nacionālās elektronisko plašsaziņas līdzekļu padomes vai Izložu un azartspēļu uzraudzības inspekcijas jau praksē pielietotos ierobežošanas modeļus un to normatīvo regulējumu.  Ekonomikas ministrija konceptuāli neiebilst, ka iestādēm būtu jāierobežo piekļuve tiešsaistes saskarnēm, saturam vai jāierobežo domēna vārdu lietošanas tiesības atbilstoši vienotai kartībai. Vienlaikus Patērētāju tiesību aizsardzības centra un Veselības inspekcijas tiesības pieņemt lēmumus, ja pārkāpums notiek tiešsaistē, pārsniedz tās, kas šobrīd ir noteiktas citām iestādēm, līdz ar to ir nepieciešams izstrādāt jaunu kārtību.  LDDK aicina konceptuāli apsvērt un pārskatīt nepieciešamību atsevišķi regulēt divu iestāžu (Patērētāju tiesību aizsardzības centra un Veselības inspekcijas) lēmumu pieņemšanas, nosūtīšanas kārtību, ņemot vērā, ka ir arī citas iestādes (IAUB, NEPLP, Autotransporta direkcija, VID), kas ir tiesīgas šāda satura lēmumus izdot.  Ekonomikas ministrija konceptuāli neiebilst, ka iestādēm būtu jāierobežo piekļuve tiešsaistes saskarnēm, saturam vai jāierobežo domēna vārdu lietošanas tiesības atbilstoši vienotai kartībai. Noteikumu projektā neparedz ierobežojumus citu iestāžu ietveršanai tajos.  LDDK vērš uzmanību, ka likumdevējs apzināti vēlējies ierobežot iestādes rīcības brīvību attiecībā uz šādu lēmumu pieņemšanu, bet vienlaikus norādām, ka nav noteikts mehānisms, kā tiek pārbaudīts tas, vai lēmums atbilst noteiktiem tiesiskās kvalitātes kritērijiem – normatīvo aktu pamatojums, nepieciešamība tiesiska mērķa sasniegšanai un proporcionalitāte, ņemot vērā ierobežotās intereses, mērķi un izvēlēto metodi.  Ekonomikas ministrija vērš uzmanību, ka šie kritēriji jau ir ietverti Administratīvā procesa likumā.  LDDK lūdz skaidrot, kā tiek klasificētas un attiecināmas tiešsaistes saskarni identificējošās pazīmes  Ekonomikas ministrija papildināja anotāciju, norādot ka identificējošās pazīmes var būt tīmekļvietnes vienoto resursu vietrādis (URL), interneta protokola (IP) adrese vai domēna vārds. Vienlaikus, ievērojot tehnoloģiskās neitralitātes principu, Ekonomikas ministrijas ieskatā šīs identificējošās pazīmes nav nepieciešams norādīt normatīvajā aktā, ņemot vērā, ka parādoties jaunām tehnoloģijām var parādīties jaunas tiešsaistes saskarni identificējošās pazīmes.  LDDK vērš uzmanību, ka būtu vēlams precizēt lēmuma nosūtīšanas elektroniskā veidā kanālu – ar elektroniska pasta starpniecību. Tas kliedēs bažas, ka lēmumu, piemēram, varētu sagaidīt kādā no sociālo tīklu vai saziņas platformām.  Ekonomikas ministrija vērš uzmanību, ka administratīvo aktu paziņošanas kārtība jau ir regulēta Administratīvā procesa likumā un Paziņojumu likumā, un Noteikumu projektā netiek paredzēta atšķirīga paziņošana, bet tiek precizēts paziņošanas veids.  LDDK lūdz norādīt, kurš datums tiek uzskatīts par paziņošanas dienas datumu un ar kādu notikumu, brīdi tiek uzskatīts, ka lēmums ir paziņots lēmuma adresātam. Papildus LDDK lūdz noteikt samērīgu lēmumu izpildes termiņu un precīzāku cita lēmuma pieņemšanas kārtību.  Ekonomikas ministrija vērš uzmanību, ka Noteikumu projekts paredz, ka lēmumā tiek norādīts datums no kura lēmums ir izpildāms. Papildus tam, Ekonomikas ministrijas vērš uzmanību, ka Noteikumu projekts nosaka kārtību līdzekļiem, kuri ir galēji un kuru piemērošana parasti ir efektīva, tikai ja to izpilde ir pietiekoši ātra. Līdz ar to lēmumu izpildes termiņa pagarināšana būtiski apgrūtinātu patērētāju kolektīvo interešu aizsardzību tiešsaistē. Citi lēmumi pēc būtības neatšķirsies no Noteikumu projektā paredzētajiem lēmumiem, līdz ar to tiem nav nepieciešama atsevišķa kārtība. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Patērētāju tiesību aizsardzības centrs, Veselības inspekcija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav plānota jaunu institūciju izveide, esošu institūciju likvidācija vai reorganizācija. Projekta izpilde neietekmē pārvaldes funkcijas un institucionālo struktūru.  Likumprojekta izpilde neietekmē institūciju cilvēkresursus un tiks nodrošināta Ekonomikas ministrijas budžeta apakšprogrammā 26.01.00 „Iekšējais tirgus un patērētāju tiesību aizsardzība” un Veselības ministrijas budžeta apakšprogrammā 46.01.00 “Uzraudzība un kontrole” piešķirto valsts budžeta līdzekļu ietvaros. |
| 3. | Cita informācija | Nav. |

# Ekonomikas ministrs J. Vitenbergs

Vīza: Valsts sekretāra p.i.,

Valsts sekretāra vietnieks E. Šaicāns

Latišenko, 67013230